HMS Thetis Die HMS Thetis was 'n Britse duikboot wat op 1 Junie 1939 tydens 'n toetsvaart gesink het, met 'n verlies van 99 persone. Dit was die derde duikboot wat in die T-klas vir die Britse Vloot voltooi is. Die duikboot is te water gelaat in 1938 en vandaar het dit sy finale aanvaardingstoetse ondergaan tot in Mei 1939. Die duikboot se bemanning het uit 5 offisiere en 48 manskappe bestaan, onder aanvoering van lt. kommandeur Guy Bolus. Die finale duiktoets is uitgestel tot 1 Junie 1939 in Liverpoolbaai. Die Thetis verlaat Birkenhead net na 09:00 met 'n groot aantal addisionele persone aan boord; in totaal 103. Die weer was goed, die see kalm met 'n ligte oostewind wat gewaai het. Almal aan boord het uitgesien na die vaartog. Die Thetis was vergesel deur die Grebecock, 'n tweejaaroue sleepboot met 'n bemanning van sewe onder beheer van lt. Dick Coltart. Die teenwoordigheid van die Grebecock was deel van die transaksie met die skeepsbouers, Cammell Laird. Die Grebecock moes ander skepe waarsku dat die duikboot in die omgewing is asook om passasiers van die Thetis op te laai wat nie meer met die tog wou voortgaan nie.